大埔一間藥材店發生偷竊案，一名白衣男子疑偷走一大袋花膠，警方調查案件。店主在社交平台公開天眼影片截圖，籲事主主動交回花膠。帖文引來網民熱議，直指白衣男「好狼死」，「咁大包都夠膽咁偷」。
藥材店東主本周在社交平台Facebook群組「大埔人大埔谷」發布一張天眼影片截圖，指本月10日早上11時，有男子進入大埔廣場的藥材店，拿走一大袋花膠，但沒有付錢。該名男子戴上口罩，身穿白色上衣、深色印有圖案的短褲、雙手拿一大袋花膠。東主指已經就事件報警處理，又呼籲事主主動交回花膠，如有其它谷友認識此人請代為通知。警方表示，本月10日早上11時35分接獲大埔廣場地下一間商店報案，指一袋花膠被人盜去，案件列作店舖盜竊處理。
事件引起網民熱議，直斥「好狼死」、「犀利喎，攞咗咁大袋嘢都冇人發現」、「佢好鐘意食花膠」、「趕住返屋企煲湯」、「街坊裝，一定是住附近」、「咁大包都夠膽咁偷仲要咁明目張膽」、「花膠呢啲野都係唔好擺門口啦，擺啲山渣餅呀，最平嗰啲係門口咪算囉」、「都報左警仲點會交回」。